Skupno stališče

z dne 2. junija 1997

Sveta na podlagi člena J.2 Pogodbe o Evropski uniji o Albaniji

(97/357/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker je Albanija vključena v regionalni pristop, ki ga je Svet opredelil v svojih zaključkih z dne 26. februarja 1996;

ob sklicevanju na Sporazum o trgovini ter trgovinskem in ekonomskem sodelovanju med Evropsko gospodarsko skupnostjo in Republiko Albanijo [1];

ker je Svet 24. marca 1997 ponovno poudaril odločenost Unije o njeni pomembni vlogi pri pomoči Albaniji na poti v politično in ekonomsko stabilnost;

ker se je Svet odločil, da bo Unija sodelovala znotraj koordinacijskega okvira Organizacije za varnost in sodelovanje v Evropi (OVSE); ker se je Stalni svet OVSE 27. marca 1997 odločil, da uvede navzočnost OVSE v Albaniji;

ker je Varnostni svet Združenih narodov v svoji Resoluciji 1101, 28. marca 1997, pozdravil ponudbo nekaterih držav članic OZN po vzpostavitvi začasnega in omejenega števila zaščitnih sil v Albaniji; ker so mednarodne zaščitne sile (Multinational Protection Force — MNPF) postale pripravljene za izvajanje;

ker je Svet 29. aprila 1997 izrazil podporo prizadevanjem Zahodnoevropske unije (ZEU) in Sveta Evrope za ponovno vzpostavitev delujoče policije v Albaniji,

SPREJEL NASLEDNJE SKUPNO STALIŠČE:

Člen 1

Evropska unija znotraj koordinacijskega okvira OVSE z lastnim ukrepanjem in navzočnostjo na samem kraju pomaga Albaniji pospeševati potek demokratičnega procesa, vrnitev k politični stabilnosti in notranji varnosti ter organizaciji svobodnih in poštenih volitev. Nadaljuje tudi z zagotavljanjem človekoljubne pomoči in s podporo ekonomskim reformam.

Na tem področju se Unija usklajuje z ostalimi mednarodnimi organizacijami, vključno z ZEU in Svetom Evrope.

Unija svojo dejavnost usklajuje z mednarodnimi zaščitnimi silami z namenom omogočiti varno in hitro dostavo človekoljubne pomoči in pomagati pri ustvarjanju varnega okolja za izvajanje nalog mednarodnih organizacij v Albaniji.

Člen 2

Svet se seznanja, da Komisija v imenu Evropske skupnosti:

- odgovarja na neposredne potrebe albanskega prebivalstva z dobavo hrane in zdravil preko Urada Evropske skupnosti za človekoljubno pomoč,

- osredotoča pomoč iz naslova Phare na področja, ki so v neposredni povezavi z utrjevanjem demokracije, ponovnim zagonom gospodarskih dejavnosti in krepitvijo javne uprave v Albaniji,

- usklajuje pošiljanje finančne pomoči z mednarodnimi finančnimi institucijami,

- je pripravljena prispevati k pobudi ZEU in Sveta Evrope v okviru mandata mednarodne svetovalne policijska misija, ki ima za cilj ponovno vzpostavitev delujoče policije v Albaniji,

- je pripravljena podpreti dejavnosti OVSE na področjih pomoči pri volitvah in njihovega spremljanja.

Člen 3

Unija je pripravljena pomagati pri organizaciji skorajšnjih svobodnih in poštenih parlamentarnih volitev, zlasti na področju njihovega spremljanja.

Unija poseben pomen v predvolilnem obdobju pripisuje vlogi svobodnih albanskih sredstev javnega obveščanja.

V tem smislu bo Unija, kakor hitro je mogoče, sprejela odločitev o možnih načinih izvedbe svojega prispevka.

Člen 4

Unija je pripravljena pretehtati sklic mednarodne konference o Albaniji v primernem času in pod primernimi pogoji, na katero bi bile povabljene mednarodne finančne institucije, OVSE, Združeni narodi in tretje države.

Člen 5

To skupno stališče začne veljati z dnem sprejetja.

Člen 6

To skupno stališče se objavi v Uradnem listu.

V Luxembourgu, 2. junija 1997

Za Svet

Predsednik

H. Van Mierlo

[1] UL L 343, 25.11.1992, str. 2.

--------------------------------------------------